แบงก์แห่ดูดเอสเอ็มอี
แบงก์เปิดฉากลุยสินเชื่อเอสเอ็มอี ไทยพาณิชย์เจาะลูกค้าใหม่ 6 กลุ่ม เกียรตินาคินชูจุดแข็งใช้รถเป็นหลักประกัน ให้วงเงิน 3 เท่า
12 ก.พ. 2559

แบงก์เปิดฉากลุยสินเชื่อเอสเอ็มอี ไทยพาณิชย์เจาะลูกค้าใหม่ 6 กลุ่ม เกียรตินาคินชูจุดแข็งใช้รถเป็นหลักประกัน ให้วงเงิน 3 เท่า
นายวิพล วรเสาหฤท ผู้ช่วยผู้จัดการใหญ่อาวุโส กลุ่มลูกค้าธุรกิจ ธนาคารไทยพาณิชย์ เปิดเผยว่า ปีนี้ธนาคารตั้งเป้าสินเชื่อเอสเอ็มอีโต 4-6% จากยอดสินเชื่อคงค้างสิ้นปี 2558 ที่ 3.56 แสนล้านบาท โดยจะปรับพอร์ตสินเชื่อให้สมดุลมากขึ้น หลังจากที่ผ่านมาลูกค้าส่วนใหญ่เป็นกลุ่มดีลเลอร์รถยนต์ที่เติบโตมาจากโครงการรถคันแรก จากนั้นได้รับผลกระทบจากยอดขายซบเซาตามตลาด ฉุดให้พอร์ตเอสเอ็มอีทั้งหมดชะลอตัวไปด้วย
ทั้งนี้ ธนาคารจะรุกธุรกิจเป้าหมาย 6 กลุ่มที่มีแนวโน้มเติบโตได้ดี ไม่ว่าอยู่ในภาวะเศรษฐกิจแบบใด ได้แก่ อาหารและเครื่องดื่ม ก่อสร้าง เคมิคอล ปั๊มน้ำมันขนาดใหญ่ในลักษณะคอมมูนิตี้ โลจิสติกส์ และค้าส่งค้าปลีก ขณะที่ลูกค้าเดิมที่มีความเสี่ยง จ่ายล่าช้าเพียง 3 วัน ธนาคารจะเข้าไปดูแลอย่างใกล้ชิดและให้ความช่วยเหลือ
อย่างไรก็ตาม สถานการณ์เอสเอ็มอีในปีนี้ยังเหนื่อย เพราะภาวะเศรษฐกิจฟื้นตัวช้าและกำลังซื้อของผู้บริโภคยังอ่อนแอ ต้องอาศัยมาตรการกระตุ้นจากภาครัฐอย่างต่อเนื่อง เพื่อให้เศรษฐกิจเริ่มหมุนและขับเคลื่อนอย่างแข็งแรง โดยคาดว่าต้องให้ภาครัฐผลักดันไม่ต่ำกว่า 1 ปี กว่าเอสเอ็มอีจะกลับมายืนได้อีกครั้ง
ด้าน นายอภินันท์ เกลียวปฏินนท์ ประธานเจ้าหน้าที่บริหารและกรรมการผู้จัดการใหญ่ ธนาคารเกียรตินาคิน กล่าวว่า ธนาคารได้ออกผลิตภัณฑ์ทางการเงิน สินเชื่อรถคูณสาม ซึ่งเป็นครั้งแรกของสถาบันการเงินไทยที่ใช้รถยนต์เป็นหลักทรัพย์ค้ำประกันสินเชื่อเอสเอ็มอีโดยเฉพาะ โดยจะให้สินเชื่อ 3 เท่าของหลักประกัน หรือวงเงินตั้งแต่ 4 แสน-5 ล้านบาท อัตราดอกเบี้ย 14-15% ผ่อนชำระใน 24-60 เดือน ตั้งเป้าปีนี้ปล่อยสินเชื่อได้ 4,000 ล้านบาท
ทั้งนี้ เอสเอ็มอีจะได้รับการค้ำประกันสินเชื่อจากบรรษัทประกันสินเชื่ออุตสาหกรรมขนาดย่อม (บสย.) ที่มีการยกเว้นค่าธรรมเนียม โดยช่วงแรกจะนำร่องให้สินเชื่อในกรุงเทพฯ และปริมณฑลก่อน และมีแผนจะขยายไปจังหวัดอื่นๆ ในครึ่งหลังของปีนี้
“ถือเป็นทางเลือกใหม่ที่ปลดล็อกข้อจำกัดด้านสภาพคล่องสำหรับผู้ประกอบการเอสเอ็มอี ที่ส่วนใหญ่มีรถยนต์ไว้ใช้ดำเนินกิจการอยู่แล้ว รวมทั้งได้วงเงินเฉลี่ยมากกว่าสินเชื่อบุคคลหรือสินเชื่อแลกเงิน ขณะที่อัตราดอกเบี้ยต่ำกว่าสินเชื่อบุคคล” นายอภินันท์ กล่าว